《续感兴二十五首 其十四》
宋代·方一夔

扬州旧服卉，木绵白茸茸。缕缕自余年，纺绩灯火中。

织成一束素，上有浴海鸿。岁寒若可恃，凄凄凛霜风。

昨夜县牒下，头纲出城东。殷勤赴官急，瘢疮免殷红。

我寒那可忍，负此卒岁功。不知落谁手，输入秦娥宫。

作者简介：宋元之际严州淳安人，一名夔，字时佐，自号知非子。方逢辰孙。以荐领教郡庠，未几退，隐富山，授徒讲学，学者称为富山先生。有《富山遗稿》。